क्यासंगा एड्भेन्चर रेस हुने
अपर सेतीमा कायकिङ दुर्घटनामा निधन भएकी अस्ट्रेलियाकी कायकिङ खेलाडी क्यासन्ड्रा एम्री (क्यासंगा) को स्मृतिमा पोखरामा अन्तर्राष्ट्रिय एड्भेन्चर रेस हुने भएको छ । नेपाल एसोसिएसन अफ र्‍याफ्टिङ एजेन्सिज (नारा) पोखराले कात्तिक ८ र ९ मा क्यासंगा च्यालेन्ज एड्भेन्चर रेस गर्ने छ । 
पोखरा — अपर सेतीमा कायकिङ दुर्घटनामा निधन भएकी अस्ट्रेलियाकी कायकिङ खेलाडी क्यासन्ड्रा एम्री (क्यासंगा) को स्मृतिमा पोखरामा अन्तर्राष्ट्रिय एड्भेन्चर रेस हुने भएको छ । नेपाल एसोसिएसन अफ र्‍याफ्टिङ एजेन्सिज (नारा) पोखराले कात्तिक ८ र ९ मा क्यासंगा च्यालेन्ज एड्भेन्चर रेस गर्ने छ । नाराका अनुसार सहभागी प्रतियोगीले ७.५ किलोमिटर साइक्लिङ, ६ किलोमिटर दौड र ६ किलोमिटर कायकिङ गर्नुपर्छ । प्रतियोगिताका प्राविधिक निर्देशक निमबहादुर थापाले कात्तिक ८ मा छनोट र ९ मा प्रतियोगिता हुने बताए । थापाका अनुसार प्रतियोगीले लेकसाइडबाट साइक्लिङ सुरु गरेर जिरोकिलोमिटर, हरिचोक हुँदी याम्दीघाट पुग्नेछन् । याम्दीघाटबाट दौडिएर मिलनचोक हुँदै मर्दीदोभान पुग्नेछन् । मर्दीदोभानबाट सेती नदीमा र्‍याफ्टिङ गर्दै याम्दीघाट फर्कनेछन् । यसलाई ‘फुल कोर्स’ भनिएको छ । साइक्लिङ र दौडमा मात्रै सहभागीलाई हाफ कोर्सको व्यवस्था गरिएको छ । फुल कोर्समा महिला र पुरुष विजेताले समान १ लाख रुपैयाँ पाउनेछन् । दोस्रोले ५० हजार र तेस्रोले २५ हजार पाउनेछन् । हाफ कोर्सतर्फ महिला र पुरुष विजेताले ३० हजार, दोस्रोले २० हजार र तेस्रोले १० हजार प्राप्त गर्नेछन् । आयोजक अध्यक्ष वीरेन्द्र लामाले ११ देशका ३२ खेलाडीले नाम दर्ता गराएको बताए । 